**CELKOVÉ ZHODNOTENIE UCHÁDZAČKY HABILITAČNOU KOMISIOU**

podľa § 1 ods. 15 Vyhlášky MŚ SR č. 6/2005 Z.z. o postupe získavania vedecko- pedagogických titulov alebo umelecko-pedagogických titulov docent a profesor

**Návrh habilitačnej komisie pre Vedeckú radu Fakulty manažmentu Prešovskej univerzity v Prešove vo veci habilitačného konania**

***PaedDr. Zuzana Birknerová, PhD.***

**1. VYHODNOTENIE PLNENIA KRITÉRIÍ UCHÁDZAČKY PODĽA MATERIÁLOV**

**DODANÝCH UCHÁDZAČKOU**

**Pedagogická činnosť uchádzačky**

PaedDr. Zuzana Birknerová, PhD. pôsobí na Katedre manažérskej psychológie na Fakulte manažmentu PU v Prešove. V rámci pedagogickej činnosti vykonáva výučbu nasledujúcich predmetov: Organizačné správanie, Metodológia a metódy sociálneho výskumu, Sociálna psychológia, v aktuálnom akademickom roku: Základy koučovania v manažmente podniku, Základy manažérskej psychológie a sociológie.

PaedDr. Zuzana Birknerová, PhD. bola vedúcou 27 bakalárskych a 40 diplomových prác. Je každoročne členkou komisie pre štátne záverečné bakalárske skúšky a štátne záverečné magisterské skúšky.

**Vedecko-výskumná činnosť uchádzačky**

PaedDr. Zuzana Birknerová, PhD. bola vedúcou, zástupkyňou aj úspešnou riešiteľkou výskumných projektov:

1. SCIENTIA-ARS-EDUCATIO.  SAE-Gr.-12/10-P.SK.  Medzinárodná grantová agentúra. Krakow.

Tvorba pracovného tímu s pomocou klasifikácie SVID v kontexte   
holistického prístupu – **spoluriešiteľ** (začiatok v r. 2008, ukončený v r. 2010)

1. 1/0831/10 – VEGA

Sociálna inteligencia a vnímanie učiteľa v sociálnom kontexte školy – **vedúci grantu (**začiatok v r. 2010, úspešne ukončený 2011)

1. 1/0876/10 – VEGA

Výskum marketingových cenových stratégií predajcov v Slovenskej republike a vnímania hodnoty eura a inflácie v Slovenskej republike v čase svetovej finančnej krízy v rôznych sociálnych vrstvách – **spoluriešiteľ** (začiatok v r. 2010, ukončený 2011)

1. 2/0139/09 – VEGA

Zamestnané ženy v prostredí práce a rodiny – **zástupca** vedúceho grantu (začiatok v r. 2010, ukončený 2011)

1. Česko-slovenský medzinárodný výskumný grant vedecko-technickej spolupráce MVTS APVV (SK-CZ-0173-11):

Examination of social phenomena in a cultural context - comparisom of Czech and Slovak university students **- vedúci výskumného tímu projektu**:  1.1.2012 - 31.12.2013 (úspešne ukončený 2013)

1. 1/0142/12 – VEGA

Výskum vývojových tendencií a kľúčových determinantov cezhraničných fúzií a akvizícií v spoločnom európskom priestore – **spoluriešiteľ** (1.1.2012 - 31.12.2013)

1. Interná grantová agentúra FM PU v Prešove:

GAMA/11/5 (2012): Identifikácia profilu spotrebiteľa vo vybranom regióne Slovenskej republiky - **vedúca projektu**

1. GAMA/11/2 (2012): Logické chyby v myslení zamestnancov po záťaži a ich efekt na obmedzenia v oblasti kognitívnej, afektívnej a konatívnej v pracovnom procese - **zástupca projektu**

**Aktuálne projekty:**

1. 028PU-4/2014 – KEGA: Základy koučovania v manažmente – inovácia obsahu a spôsobu výučby predmetu, vysokoškolská učebnica a metodické texty - **vedúci výskumného tímu** (1.1.2014 - 31.12.2016)
2. 1/0637/12 – VEGA: Možnosti konceptualizácie a operacionalizácie sociálnej inteligencie ako výkonovej osobnostnej charakteristiky – spoluriešiteľ (1.1.2012 - 31.12.2012), **zástupca projektu** (1.1.2013 - 31.12.2014)
3. **1/**0706/14 – VEGA: Kognitívne omyly v myslení, ich identifikácia a hodnotenie v manažmente (1.1.2014 - 31.12.2016) – **spoluriešiteľ**

PaedDr. Zuzana Birknerová, PhD. bola **členkou komisií a redakčných rád:**

* Poradca fakultnej hodnotiacej komisie FHS UTB v Zlíne – posudzovanie projektov Internej grantovej agentúry vysokoškolského výskumu.
* Členka Medzinárodného vedeckého výboru pre vydávanie publikácií Hnutí R (od 16.6.2011)
* Členka Slovenskej akadémie manažmentu, o.z., členka redakčnej rady vedecko-odborného, recenzovaného časopisu Manažment podnikania a veci verejných – Dialógy (od roku 2009)
* Členka redakčnej rady: Editorial Board American International Journal of Contemporary Research. ISSN 2162-139X.
* Členka medzinárodnej redakčnej rady recenzovaného zborníka vedeckých prác: manažment podnikania a vecí verejných č. 2, roč. II, 2012.

**Členkou organizačných výborov:**

1. Vedúca organizačného výboru pracovno-odborného seminára KMP FM PU v Prešove: Teoretické a metodologické koncepty zisťovania sociálnej inteligencie v kontexte príbuzných oblastí poznania (2.12.2011)
2. Vedúca organizačného výboru nekonferenčného vedeckého zborníka recenzovaných štúdií s medzinárodnou účasťou KMP FM PU v Prešove: Sociálna inteligencia v manažmente školy a v pracovnom procese (2011)
3. Členka organizačného výboru medzinárodnej vedeckej konferencie Manažment neziskových organizácií v prostredí verejného sektora (KU v Ružomberku, PF v Poprade, 25.9.2009)
4. Členka organizačného výboru medzinárodnej vedeckej konferencie UPV FHS UTB v Zlíne (október 2011)
5. Vedúca organizačného výboru vedeckého seminára KMP FM PU v Prešove: Sociálne kompetencie manažéra: teoretické, metodologické a praktické koncepty (3.12.2012)
6. Vedúca organizačného výboru pracovno-odborného seminára KMP a KMaMO FM PU v Prešove: Sociálno-ekonomické faktory a nákupne správanie spotrebiteľa (23.11.2012)
7. Vedúca organizačného výboru nekonferenčného vedeckého zborníka recenzovaných štúdií s medzinárodnou účasťou KMP FM PU v Prešove: Sociálne javy v kultúrnom a osobnostnom kontexte (2013)

**Publikačná činnosť uchádzačky:**

PaedDr. Zuzana Birknerová, PhD. má bohatú publikačnú činnosť zameranú na sociálne javy ako je sociálna a emocionálna inteligencia a ich príbuzné konštrukty, ktorým sa venuje zvyčajne v kontexte manažérskej práce. Má **4 monografie**, z toho 2 domáce a 2 zahraničné. Vydala **5 domácich vysokoškolských učebníc** zameraných na manažérov, napríklad Kapitoly sociálnej psychológie pre manažérov a Organizačné správanie od teórie k aplikácii v praxi. Významný je **karentovaný článok** v Ekonomickom časopise s názvom Sociálna inteligencia ako významný prediktor manažérskeho správania.

Vedeckých zahraničných štúdií má evidovaných 15, domácich zahraničných 24, vedeckých a odborných práce publikovaných v zborníkoch zahraničných má 20, domácich 24, odborných práce v recenzovaných odborných časopisoch 22. Významný je aj vedecký zahraničný zdroj **Scopus** s názvom Measuring social intelligence-the MESI methodology. Hodnotné sú aj **skriptá a učebné texty**, ktoré má 4.

Jej publikačnú činnosť tvorí aj 6 zaevidovaných recenzií domácich a zahraničných publikácii, ako aj **ohlasy**, ktorých je v domácich zdrojoch 185 a v zahraničných 54.

**2. ZÁVERY OPONENTSKÝCH POSUDKOV NA HABILITAČNÚ PRÁCU**

Habilitačnú prácu posudzovali oponenti schválení Vedeckou radou Fakulty manažmentu v zložení:

prof. Ing. Alena Daňková, CSc.

doc. Mgr. Ing. Milan Droppa, CSc.

doc. Ing. Ladislav Sojka, CSc.

Oponenti spracovali oponentské posudky v zmysle platnej legislatívy s nasledujúcimi závermi.

**prof. Ing. Alena Daňková, CSc.**

Riešenou problematikou habilitačnej práce je rodová diferencia v manažérskej práci s cieľom obohatenia poznatkov tejto problematiky. Význam riešenia uvedenej problematiky zvyšuje rastúce zastúpenie žien – manažérok v rôznych profesiách. Vychádzajúc z uvedeného výber témy habilitačnej práce možno považovať za aktuálny a potrebný na riešenie.

Na riešenie uvedenej problematiky si autorka zvolila metódu dotazníkového prieskumu. Použité dotazníky, ich vyhodnotenie a  metodiky merania jednotlivých rodových diferencií možno považovať za vysoko odborné a adekvátne riešenej problematike. Výskumné vzorky respondentov sú dostatočne preukazné na overovanie zvolených hypotéz a definovanie záverov výskumu práce.

Autorka prehľadne spracovala a vyhodnotila výsledky dotazníkových prieskumov zameraných na rodové diferencie manažérskej práce ako aj na význam a dôležitosť manažérskych zručností v pregraduálnej príprave. Pri riešení zvolenej problematiky autorka využila  množstvo teoretických zdrojov domácich a zahraničných autorov, ktoré vysoko prekračuje požiadavky rozsahu použitej literatúry pri spracovávaní záverečných prác tohto druhu. Verifikovanie stanovených hypotéz pomocou zvolených dotazníkov a metodík možno považovať za vysoko odborné a kvalitné. O pomerne vysokej erudovanosti riešenej problematiky svedčia rozsiahle odborné a kvalifikované výstupy z vedecko-výskumnej, publikačnej a pedagogickej činnosti autorky. Zistenia dokazujú existenciu štatisticky významných rozdielov v manažérskej práci mužov a žien a dôležitosť zaoberania sa zvolenou problematikou s cieľom skvalitňovania práce riadiacich pracovníkov.

Posudzovaná habilitačná práca svojou štruktúrou, obsahovým zameraním a dosiahnutými výsledkami poskytuje cenné teoretické a praktické poznatky využiteľné pre rozvoj príslušnej teórie a prax. Po formálnej a obsahovej stránke je práca spracovaná na vysokej odbornej aj vedeckej úrovni.

Vychádzajúc z uvedeného „o d p o r ú č a m“ na základe habilitačného konania menovať PaedDr. Zuzanu Birknerovú, PhD. za docentku v odbore 3.3.15 Manažment.

**doc. Mgr. Ing. Milan Droppa, CSc.**

Predložená habilitačná práca reflektuje aktuálne názory, potreby a trendy rozpracovania otázok a problémov rodových diferencií vo vybraných kľúčových prediktoroch manažérskej práce.

Štruktúra habilitačnej práce v zásade zodpovedá - z hľadiska logickosti a obsahovému zameraniu - jej stanovenému cieľu. Problematika je v zhode s ním obsahovo proporcionálne rozpracovaná v 5 kapitolách, z ktorých za ťažiskovú možno považovať 4 kapitolu.

Z hľadiska publikačnej činnosti je možné autorku hodnotiť ako veľmi produktívnu s nadštandardným množstvom publikácií zameraných do predmetnej oblasti, pričom 3 publikácie boli zaradené do najvyššej kategórie AAA.

Pridanú hodnotu habilitačnej práce konštatujem najmä v jej 4. kapitole, konkrétne v podkapitolách 4.1 až 4.8., kde autorka exaktným spôsobom získala relevantné výsledky v kontexte s cieľom jej práce.

Za pozitívne a ako prínosné hodnotím v práci akcentované potreby súčasnej teórie a praxe. Autorka sústredila a vhodne spracovala v informatívnej rovine názory domácich a zahraničných autorov. Ich spracovaním vytvorila poznatkovú základňu na splnenie stanoveného cieľa habilitačnej práce.

Na základe hodnotenia predloženej habilitačnej práce je možné konštatovať, že poznatky, údaje a jej výsledky sú originálnym príspevkom autorky k rozvoju teórie i praxe riešenia predmetnej problematiky.

Na základe posúdenia jednotlivých častí habilitačnej práce konštatujem, že predmetná práca má požadované náležitosti na úspešnú obhajobu a preto v zmysle požiadaviek stanovených príslušnými vyhláškami o d p o r ú č a m habilitačnú prácu predložiť k obhajobe v študijnom odbore 3.3.15 Manažment a po úspešnej obhajobe PaedDr. Zuzane Birknerovej, PhD. udeliť pedagogický titul „Docent“.

**doc. Ing. Ladislav Sojka, CSc.**

Otázka rodovej rovnosti a rodových diferencií, je stálym predmetom záujmu vo viacerých oblastiach ľudskej činnosti a teda aj v oblasti manažérskej, najmä v poslednom období. Najmä v procese zabezpečovania pracovníkov na manažérskej pozície je problematika rodovej rovnosti ešte stále opomínanou skutočnosťou. Z tohto pohľadu výber témy považujem za opodstatnený a potrebný, nakoľko práca má ambíciu túto medzeru vyplniť.

Práca má štruktúru, ktorá sa vyžaduje u prác tohto typu. Jednotlivé časti sú obsahom aj rozsahom vyvážené. Vyzdvihnúť je potrebné najmä časť teoretickú, kde autorka prezentovala vynikajúcu orientáciu v problematike rodových záležitosti, o čom svedčí a j značný počet citovaných literárnych zdrojov.

Použité dotazníkové metódy, úroveň použitých štatistických metód, interpretácia výsledkov výskumu a ich konfrontácia s analogickými výsledkami iných autorov, je spracovaná na vynikajúcej úrovni a bez pochýb znesie nároky kladené na habilitačné práce.

Práca je po stránke formálne štylistickej spracovaná na veľmi dobrej úrovni a nie je jej v tomto ohľade čo vytknúť. Oceňujem logické formulácie, bez preplnenia textu zbytočným balastom.

Práca spĺňa požiadavky kladené na habilitačné práce. Odporúčam ju k obhajobe a po úspešnej obhajobe k udeleniu titulu docent.

**3.** **ODBORNÉ POSÚDENIE HABILITAČNEJ PREDNÁŠKY A  OBHAJOBY**

**HABILITAČNEJ PRÁCE – ZÁVER HABILITAČNEJ KOMISIE**

PaedDr. Zuzana Birknerová, PhD. obhajovala svoju habilitačnú prácu na tému „Rodové diferencie vo vybraných prediktoroch manažérskej práce“ pred Vedeckou radou Fakulty manažmentu PU v Prešove dňa 09.12.2014. Prezentácia práce bola na veľmi dobrej úrovni s používaním správnej terminológie. V práci autorka deklarovala schopnosť logicky myslieť, aplikovať vhodné vedecké metódy a využívať štatisticko-analytický aparát.

**Obhajoba habilitačnej práce**

Menovaná stručne, logicky a zrozumiteľne prezentovala podstatné myšlienky svojej habilitačnej práce. Sústredila sa predovšetkým na prezentáciu vlastných zistení, vlastného výskumu a analýz tak na teoretickej úrovni, ako aj z hľadiska získaných poznatkov.

Hlavným cieľom práce habilitantky PaedDr. Zuzany Birknerovej, PhD. bolo „obohatiť poznanie v oblasti problematiky manažérskej práce na základe komparácie posúdenia ôsmych vybraných prediktorov manažérskej práce manažérkami a manažérmi“. Výskum rodových diferencií v tomto kontexte považuje za jeden z možných prístupov, ktoré môžu prispieť k riešeniu otázok, ktoré súvisia s manažérskou prácou v súčasnosti.

Vymedzený cieľ analytickej časti habilitačnej práce vyúsťujúci do parciálnych cieľov bol zisťovaný podrobnou analýzou riešeného problému. Prostredníctvom matematicko-štatistických analýz boli posúdené rodové diferencie a ich následná systematizácia.

Uvedená prezentácia obsahovala aj konkrétne závery a prínosy z teoretického hľadiska i aplikovateľnosti v praxi. Prezentácia bola spracovaná na vysokej odbornej aj formálnej úrovni. Tejto úrovni zodpovedal aj samotný verbálny prejav autorky práce. Po ukončení prezentácie odpovedala menovaná na otázky a pripomienky oponentov. Odpovede na tieto otázky a pripomienky posúdili prítomní oponenti ako adekvátne, vyčerpávajúce a vyslovili s nimi spokojnosť.

Následne sa uskutočnila vedecká diskusia v pléne vedeckej rady. V rozprave k habilitačnej práci pri otázkach reagovala pohotovo, kultivovane, preukazujúc vysokú znalosť danej problematiky, odborné skúsenosti z predchádzajúcej praxe, ako i vlastný nepopierateľný záujem o jej hlbšie poznanie. Na všetky otázky a pripomienky menovaná odpovedala pohotovo a k veci.

**Habilitačná prednáška**

Rovnako, ako v prípade obhajoby habilitačnej práce, habilitantka prezentovala habilitačnú prednášku na vysokej profesionálnej úrovni. Téma prednášky „Fenomén koučingu v kontexte práce manažéra“ je zaujímavá, náročná a vždy aktuálna.

Koučovanie slúži ako nástroj na uvoľnenie potenciálu a umožňuje tak koučovanému maximalizovať jeho výkon. Aby manažér mohol lepšie využiť a rozvinúť skrytý potenciál, musí začať sám u seba a obmedzovať interferencie, odstrániť vnútorné prekážky, ktoré manažérovi bránia v dosahovaní výkonu a cieľov.

Medzi výhody koučovania pre organizáciu patrí vyššia výkonnosť a produktivita, lepšia komunikácia a pracovné vzťahy, vyššia kvalita pracovného života, rozvoj ľudí, lepšia schopnosť učiť sa, viac času pre manažéra, tvorivé myslenie, lepšie využitie ľudí, schopností a zdrojov, väčšia flexibilita a adaptabilita voči zmenám, motivovanejší zamestnanci.

Prednáška bola spracovaná a prezentovaná na vysokej profesionálnej úrovni z odborného uhla pohľadu, ale aj z hľadiska pedagogicko-didaktického. Prednáška mala presnú, jasnú a dobre zrozumiteľnú štruktúru, evidentnú nadväznosť jednotlivých častí, kvalitné grafické spracovanie vyjadrenia podstatných myšlienok. Po ukončení prednášky habilitantka zodpovedala všetky otázky a pripomienky členov vedeckej rady. Na položené otázky reagovala väčšinou aj s vyjadrením vlastného názoru na uvedenú problematiku.

Vystupovanie habilitantky v obidvoch častiach habilitačného konania (obhajoba práce a habilitačná prednáška) bolo na veľmi dobrej teoretickej a odbornej úrovni. Jej prejav bol zrozumiteľný. Používala primeranú didaktickú techniku. Je možné konštatovať, že výsledky jej doterajšej činnosti sú použiteľné a uplatniteľné v nielen v pedagogickej činnosti pre rozšírenie poznatkov v oblasti teoretickej, ale aj pre aplikáciu v praxi. Habilitantka má predpoklady pre ďalší odborný a vedecký rast.

Habilitačná prednáška a obhajoba habilitačnej práce PaedDr. Zuzany Birkenerovej, PhD. boli na požadovanej teoretickej a pedagogickej úrovni a preto jej menovanie za „docenta“ v odbore 3.3.15 Manažment bude prínosom pre akademickú obec a jej ďalšie pôsobenie v teoretickej a pedagogickej oblasti na vysokej škole.

**4. NÁVRH UDELIŤ UCHÁDZAČKE TITUL DOCENT V ODBORE**

Habilitačná komisia na základe posúdenia predložených dokladov a dokumentov a na základe splnenia všetkých kritérií, vrátane kritérií PU v Prešove, týkajúcich sa vedeckej, pedagogickej a organizátorskej činnosti uchádzačky, posudkov oponentov a habilitačnej prednášky konštatuje, že PaedDr. Zuzana Birknerová, PhD. spĺňa všetky podmienky stanovené všeobecne záväznými právnymi predpismi, ako aj vnútornými predpismi Prešovskej univerzity v Prešove na vymenovanie za docenta v odbore 3.3.15 Manažment. Habilitačná komisia odporúča prijať návrh na vymenovanie PaedDr. Zuzany Birknerovej, PhD. za docenta v odbore 3.3.15 Manažment.

Odôvodnenie návrhu

Na základe doterajšej vedeckej a pedagogickej práce uchádzačky, ktorá je dokladovaná v prílohách habilitačného konania, s prihliadnutím ku kladnému hodnoteniu habilitačnej práce všetkými oponentmi, k úrovni prezentovanej habilitačnej prednášky, habilitačná komisia odporúča na základe habilitačného konania menovať PaedDr. Zuzanu Birknerovú, PhD. docentom v odbore 3.3.15 Manažment.

V Prešove, dňa 9. decembra 2014

|  |  |  |
| --- | --- | --- |
| **Predseda habilitačnej komisie:** |  | Podpis |
| prof. Ing. Štefan Čarnický, CSc. |  | prítomný |
| **Členovia/ky habilitačnej komisie:** |  |  |
| prof. Ing. Jaroslav Ďaďo, PhD. |  | prítomný |
| prof. Ing. Dr. Róbert Štefko, Ph.D. |  | prítomný |
| **Oponenti:** |  |  |
| prof. Ing. Alena Daňková, CSc. |  | prítomná |
| doc. Mgr. Ing. Milan Droppa, CSc. |  | prítomný |
| doc. Ing. Ladislav Sojka, CSc. |  | prítomný |